Αλβέρτο Νούνιεθ Φεϊχόο

Ο Αλβέρτο Νούνιεθ Φεϊχόο (ισπανικά: Alberto Núñez Feijóo, γεννημένος στις 10 Σεπτεμβρίου 1961) είναι ένας Ισπανός δημόσιος λειτουργός και πολιτικός, γερουσιαστής, καθώς και επικεφαλής του ισπανικού Λαϊκού Κόμματος από το 2022. Προηγούμενος υπηρέτησε ως πρόεδρος της Χούντας της Γαλικίας (2009-2022). Παράλληλα είναι μέλος του Λαϊκού Κόμματος της Γαλικίας, του οποίου υπήρξε πρόεδρος μεταξύ 2006 και 2022. Στις επόμενες βουλευτικές εκλογές της Ισπανίας, που θα διεξαχθούν στις 23 Ιουλίου 2023, ο Αλβέρτο Νούνιεθ Φεϊχόο πιθανώς να αναδειχθεί πρωθυπουργός της Ισπανίας, στην περίπτωση που το Λαϊκό Κόμμα αναδειχθεί πρώτη δύναμη.

Πρώιμα χρόνια και οικογένεια
Ο Αλβέρτο Νούνιεθ Φεϊχόο γεννήθηκε στις 10 Σεπτεμβρίου του 1961 στο Πεάρες της επαρχίας του Ορένσε. Είναι μέλος μίας οικογένειας ταπεινής καταγωγής. Η μία του γιαγιά κατείχε ένα παντοπωλείο, ενώ ο πατέρας του, Σατουρνίνο Νούνιεθ, ήταν ένας άνδρας σφυρηλατημένος στα υδροηλεκτρικά εργοστάσια της περιοχής. Έχει μία μικρότερη αδελφή, την Μικαέλα.

Πέρασε την παιδική του ηλικία στην Λα Περόχα της Γαλικίας και στη συνέχεια έγινε οικότροφος στο ιδιωτικό Εκκλησίασμα των Αδελφών Μαριστών στο Λεόν, από την ηλικία των 14 έως 17 ετών. Έπειτα, μετακόμισε στο Σαντιάγο ντε Κομποστέλα για να σπουδάσει νομικές επιστήμες. Από το 1985 είναι δημόσιος λειτουργός (πλέον σε άδεια) του Ανωτάτου Σώματος της Γενικής Διοίκησης της Χούντας της Γαλικίας.

Μεταξύ 2000 και 2012 είχε σχέση με τη δημοσιογράφο Κάρμεν Γκάμιρ. Από το 2013 είναι σε σχέση με την Έβα Κάρδενας, πρώην διευθύντρια του Zara Home, με την οποία έχει έναν γιο, τον Αλβέρτο (γεννημένος το 2017).

Πρόεδρος του Λαϊκού Κόμματος (2022-σήμερα)
Το 2022, μετά την εσωτερική κρίση που ξέσπασε στο Λαϊκό Κόμμα και αμφισβήτησε την ηγεσία του Πάμπλο Κασάδο, ο Φεϊχόο ανακοίνωσε την υποψηφιότητά του για την προεδρία του κόμματος. Την 1η Απριλίου παραιτήθηκε από πρόεδρος του Λαϊκού Κόμματος της Γαλικίας και στις 2 Απριλίου, στο Έκτακτο Εθνικό Συνέδριο του Λαϊκού Κόμματος, που διεξήχθη στην πόλη της Σεβίλλης, ανακηρύχθηκε πρόεδρος του Λαϊκού Κόμματος με ποσοστό 98,35%. Ξεκίνησε τη θητεία του συναντώντας τον Βασιλιά Φίλιππο ΣΤ΄ και τον Πρωθυπουργό Πέδρο Σάντσεθ.

Στις 29 Απριλίου 2022 ανακοίνωσε την παραίτησή του από τη θέση του προέδρου της Χούντας της Γαλικίας για να επικεντρωθεί στα νέα του καθήκοντα ως επικεφαλής του κόμματος της αξιωματικής αντιπολίτευσης. Παρέμεινε, ωστόσο, στην παραπάνω θέση μέχρι την εκλογή του νέου προέδρου, Αλφόνσο Ρουέδα, στις 12 Μαΐου.

Ο Νούνιεθ Φεϊχόο διορίστηκε γερουσιαστής από το Κοινοβούλιο της Γαλικίας στη σύνοδο της 24ης Μαΐου 2022. Στόχος του ήταν να βρίσκεται συχνά αντιμέτωπος με τον πρωθυπουργό και άλλα μέλη της κυβέρνησης, καθώς δεν μπορούσε να το πράξει αυτό στο Κοινοβούλιο από τη στιγμή που δεν ήταν εκλεγμένος βουλευτής.

Με τον διορισμό του Νούνιεθ Φεϊχόο στην προεδρία του Λαϊκού Κόμματος, δημιουργήθηκε ένα νέο οργανόγραμμα, στο οποίο η Κούκα Γκαμάρα ορίστηκε ως Γενική Γραμματέας και ο Ελίας Μπεντόδο ως Γενικός Συντονιστής.

Πρώτος στόχος του Αλβέρτο Νούνιεθ Φεϊχόο ήταν η νίκη στις αυτοδιοικητικές εκλογές που διεξήχθησαν στις 28 Μαΐου 2023. Σε αυτές τις εκλογές το Λαϊκό Κόμμα κατέκτησε τις περισσότερες από τις Αυτόνομες Κοινότητες. Την επόμενη ημέρα, ο Πέδρο Σάντσεθ ανακοίνωσε ότι η χώρα θα προσφύγει σε πρόωρες βουλευτικές εκλογές για τις 23 Ιουλίου 2023. Σχεδόν αμέσως, ο Φεϊχόο ξεκίνησε την προεκλογική του εκστρατεία με στόχο την νίκη στις εθνικές εκλογές και την κατάκτηση της πρωθυπουργίας της Ισπανίας. Ο ίδιος πρόκειται να είναι υποψήφιος βουλευτής της Εκλογικής Περιφέρειας της Μαδρίτης. Κατά τη διάρκεια την προεκλογικής εκστρατείας, έδωσε συνέντευξη στην εκπομπή El Hormiguero του καναλιού Antena 3, σημειώνοντας τηλεθέαση 25,9% (3.079.000 τηλεθεατές).

Παραπομπές

Εξωτερικοί σύνδεσμοι
 

Ισπανοί νομικοί